‘પૃથ્વીને કોઈ ટેકા નથી પણ આવા નાના માણસોના સતને આધારે આ પૃથ્વી ટકી રહીછે...’ એ ગયો એ પછી હરિવલ્લભદાસે બધાની સામે જોઈને કહ્યું. ‘એ અભણ માણસ જ્યારે ગળગળો થઈને બોલતો હતો ત્યારે એની ઊંચાઈ આપણા બધાથી થોડીક વધારે હોય એવું લાગતું હતું...’ નિરાશાથી માથું ધૂણાવીને એ બોલ્યા. ‘ધંધાદારી સંબંઘ સાચવવા અને મિત્રોને મદદ કરવા માટે મેં પણ ઘણાને કોઈ જામીનગીરી કે લખાણ વગર લાખો રૂપિયા આપેલા છે પણ આઈ એમ શ્યોર કે આ નાના માણસ જેટલી મોટાઈ એમાંથી કોઈનીયે પાસે નહીં હોય...’ એમના અવાજની નિરાશા વધુ ઘેરી બની. ‘જાહેરમાં તો કહેવાય નહીં, એમાંથી અમુક મોટી રકમ લેનારા તો મનોમન એવું ઈચ્છતા હશે કે આ ડોસો જલ્દી ઉકલી જાય તો સારું! મારી પાસેથી ઉછીના પૈસા લઈને મારા મૃત્યુની પ્રાર્થના કરનાર મોટા નબીરાઓ પણ હશે!’